**Baggrund for *Medea* og de vigtigste karakterer i stykket**

**Hvad skete der før Euripides *Medea*?**

Det der mytologisk set ligger før Euripides’ *Medea* er Jasons rejse ud for at finde det gyldne skind. Dette er ”argonautertogtet”, som beskrives i værket *Argonautika* af Apollonios fra Rhodos. Argo var det skib, som de sejlede på og *naus* betyder sømand.

Jason (fra byen Iolkos) blev sendt ud af sin onkel kong Pelias for at finde Det Gyldne Skind i Kolchis, som lå i den fjerne ende af Sortehavet. Pelias havde krævet Det Gyldne Skind i bytte for kongemagten, som han uretmæssigt havde taget fra Jasons far. Skindet blev bevogtet af en drage og en gruppe ildspyende tyre, og Pelias håbede, at Jason ville dø på denne mission, da Jason var tronarving..

Jason og hans argonauter nåede til Kolchis, men Kolchis konge Aietes ville ikke udlevere skindet. Men kongens datter Medea blev forelsket i Jason og hjalp Jason med at stjæle det, og derefter flygtede hun væk sammen med ham. Medea og Jason blev forfulgt af kong Aietes, og for at stoppe deres forfølgere slog Medea sin bror Absyrtus ihjel ved at partere ham og smide ham i havet. Aietes stoppede for at finde alle stykkerne af Absyrtus for at kunne give ham en ordentlig begravelse. Medea rejste med Jason og argonauterne tilbage til Iolkos. Her bildte Medea kong Pelias’ døtre ind, at Pelias (som var en ældre herre) kunne blive ung igen ved at blive kogt i trylleurter. Da dette bedrag blev opdaget, måtte Jason og Medea flygte til Korinth.

**De vigtigste personer i stykket**

Medea: Prinsesse af Kolchis. Datter af kongen Aietes, hvis far var titanen Helios. Medea kan heksekraft og bruger dem til at hjælpe helten Jason da de møder hinanden. Blev forelsket og gift med Jason, med hvem hun fik to børn. Fordi Medea var fra Kolchis, som blev set som et barbarisk sted, blev hun set som en fremmed, og hun blev dengang set som stammoderen til perserne, som grækerne kaldte *medoi*.

Jason: Græsk sagnhelt som kendes bedst for sin rejse ud efter Det Gyldne Skind på skibet Argo. Hans far var konge af Iolkos, men blev fjernet fra tronen af Jasons onkel. Med Medeas hjælp klarede Jason alle sin prøvelser og fik fat i Det Gyldne Skind, og blev derefter gift med hende og fik to børn.

Kreon: Konge af Korinth. Han viste parret Jason og Medea gæstfrihed, og accepterede Jasons ønske om at gifte sig med hans datter.

Aigeus: Konge af Athen. Blev senere far til helten Theseus, som Medea på et senere tidspunkt prøver at myrde under sit ophold i Athen.